НыбжьыщIэхэр гъэсэным йогугъу
«Уи унагъуэм мамырыгъэ илъыну» жылагъуэ зэгухьэныгъэм и жэрдэмкIэ иджыблагъэ Анзорей къуажэм щекIуэкIащ «ЩIалэгъуалэ экстремизмэм и щхьэусыгъуэмрэ абы иIэ хэкIыпIэхэмрэ» фIэщыгъэм щIэт конференц.
Властым и гъэзэщIакIуэ IуэхущIапIэхэмрэ Лэскэн куейм ит курыт еджапIэхэм я лIыкIуэхэмрэ щIалэгъуалэм я Iуэху еплъыкIэр убзыхуным, гъэсэныгъэм хуэгъэпса дерс зэIуха ирагъэкIуэкIащ.
«Уи унагъуэм мамырыгъэ илъыну» зэгухьэныгъэм и тхьэмадэ Шыбзыхъуэ Сафудин жиIащ щIалэгъуалэм драгъэкIуэкI лэжьыгъэм щIэи гъуни зимыIэ сэбэпынагъ пылъу къызэрилъытэр.
— Дэ щIалэгъуалэм депсалъэ къудейм къищынэмыщIауэ, езыхэми я Iуэху еплъыкIэр къагъэлъэгъуэну Iэмал ядот, бгъэдыхьэкIэ къахуэдгъуэтурэ, зым жиIэр адрейм зэхихыу дызопсалъэ. ГурыIуэгъуэу, зэIухауэ гъащIэм и дерсхэмкIэ дадогуашэ.
ЗэIущIэм и гугъу щащIащ ныбжьыщIэхэм заужьын папщIэ лэжьыпхъэхэм, къуажэхэм дэт социальнэ ухуэныгъэхэр нэхъыбэ щIыпхъэу къызэралъытэри къыхагъэщащ. Радикализмэм и лъабжьэр гъэгъуныр, ар щымыIэн папщIэ къалэн куэд щагъэзащIэ IуэхущIапIэхэр къызэIухыныр яфIэкъабылу къыхагъэщащ къызэхуэсахэм. Апхуэдэ IуэхущIапIэхэм ныбжьыщIэм и зэманыр и щхьэкIи жылагъуэм дежкIи сэбэпынагъ пылъу къыщигъэсэбэпынущ.
ГуIэтыж Залинэ.
